Modlitba pri prijatí kaplnky

**Modlitba prosby**

(*Modlí sa pri prijatí kaplnky Panny Márie Zázračnej medaily*)

**Panna Mária, Matka nášho Pána,** prijímame a vítame ťa s pokorou,  
dôverou a láskou. Naša rodina sa chce modliť slovami, ktoré Duch Svätý  
vložil do úst sv. Alžbety, keď si ju ty sama navštívi­la: „Požehnaná si medzi ženami… Čím som si zaslúžila, že matka môjho Pána prichádza ku mne?“

**Nepoškvrnená Matka,** je pre teba po­tešením žiť so svojimi deťmi.  
Naša dôvera nás privádza k tebe – našej Matke, lebo nás miluješ a chceš,  
aby sme cítili tvoj mocný príhovor u tvojho Syna a nášho Pána. Skrze neho  
nám sprostredkuješ milosti, ktoré potrebujeme. Ty sama si povedala, že lúče,  
ktoré vychádzajú z tvojich rúk predstavujú milosti a ochranu, ktoré obsiahnu tí, ktorí budú posvätenú Zázračnú medailu s dôverou nosiť a zbožne sa modliť.

**Mária, Matka naša,** chceme prežívať tvoju prítomnosť uprostred nášho rodinného spoločenstva, aby si nás privádzala k Ježišovi; aby milosti,  
ktoré sálajú z tvojich rúk, vyplnili prázdnotu našich sŕdc; aby Ježiš,  
plod tvojho života, zničil plody nášho egoizmu a od­pustil nám naše previnenia.  
Chceme ťa nasledovať v čnostiach tvojho života: v pokore, poslušnosti,  
jed­noduchosti, v láske a tak žiť v jednote medzi sebou, aj v jednote s tvojím Synom. Prijmi prejav úcty a oddanosti od našej rodiny, ktorá úprimne túži po tvojom materinskom objatí.

**Zverujeme ti celú našu rodinu – našu domácnosť. Buď jej Kráľovnou;**  
túžime po tvojej prítomnosti vo všetkých chvíľach a okolnostiach života nášho rodinného spoločenstva. Ty, Poklad­nica milostí, si Matkou malých i veľkých každodenných záz­rakov, vyprosuj  nám milosť neustále prežívať tvoju blízkosť a lásku. Buď sprostredkovateľkou cesty, ktorá nás neustále približuje ku Kristovi a vzorom čností, aby sme podľa tvojho príkladu žili dôstojne ako  
tvoje deti, aj ako bratia sestry v Ježišovi Kristovi, našom Pánovi. Amen.

***„Bez hriechu počatá Panna Mária, oroduj za nás, ktorí sa k tebe utiekame.”***

*(„Nihil obstat.“ prof. ThDr. Anton Adam, PhD.)*

Zasvätenie sa Panne Márii

**Milovaná Panna Mária,** tvojmu prečistému srdcu zasväcujeme náš domov i všetkých, ktorí v ňom bývajú! Nech sa náš dom, tak ako tvoj v Nazarete, stane oázou pokoja, a to plnením Božej vôle, konaním skutkov láskya odovzdaním sa do Božej prozreteľnosti. Nauč nás milovať členov našej rodiny a mať úctu ku každému človeku tak, ako nás miluje a učí Ježiš Kristus.  
Pomáhaj nám, aby sme žili ako kresťania a boli verní našej Katolíckej cirkvi.  
**Najsvätejšia Panna,** zahrň nás svojou nehou a skrze zasvätenie sa tvojmu Nepoškvrnenému Srdcu, premeň naše srdcia i našu domácnosť na malé nebo. Požehnaj naše manželstvo, naše deti, vnúčatá!Požehnaj našu rodinu a prihováraj sa za nás u svojho Syna Ježiša Krista, nášho Pána. Amen.

# Novéna k Nepoškvrnenej

(ktorú možno konať v každom čase)

**Nepoškvrnená Panna Mária, Matka Božia a Matka naša,**  
dôverujeme v tvoje mocné orodovanie, ako aj v tvoju pomoc, ktorú si toľkokrát preukázala prostredníctvom svojej medaily. Pokorne ťa prosíme, oroduj za nás u svojho Syna, aby nám udelil milosť, o ktorú touto novénou prosíme.

(Krátka prestávka. V tichosti každý vyjadrí svoje prosby.)

**Panna Mária Zázračnej medaily,** ty si sa zjavila svätej Kataríne Labouré ako sprostredkovateľka milostí. Vypočuj teda našu naliehavú prosbu. Do tvojich materinských rúk vkladáme všetky svoje úmysly, duchovné a hmotné záujmy. Osmeľujeme sa zveriť tvojej materinskej dobrote aj túto osobitnú žiadosť.

**Dobrá Matka, pokorne ťa prosíme,** prednes ju svojmu božskému Synovi.  
Ak sa neprotiví jeho vôli a slúži nám na posvätenie, vypros nám ju. Pozdvihni teda, mocná Panna, svoje prosiace ruky najprv k Pánovi, potom ich vystri  
k nám a zošli na nás lúče svojich milostí, aby sa v ich svetle a teple naša duša očistila, aby nelipla na pozemských veciach a kráčala za tebou až do dňa,  
keď sa stretneme v nebeskej sláve. Amen.

Povzdych:  
**Bez hriechu počatá Panna Mária, oroduj za nás, ktorí sa k tebe utiekame.** (3x)

# Modlitba rozlúčky s kaplnkou

**Modlitba vďaky**

(Modlí sa pri odovzdaní kaplnky Panny Márie Zázračnej medaily ďalšej rodine)

**Zdravas´, Kráľovná, matka milosrdenstva;** život náš i sladkosť a nádej naša, zdravas. Nadišla hodina, keď kaplnku, ktorá nám pripomína tvoju blízkosť medzi nami, odovzdávame ďalšej rodine. Skôr, ako sa tak stane, ďakujeme ti Panna Mária Zázračnej medaily za tvoju blízkosť a prítomnosť uprostred nášho spoločenstva. Ďakujeme aj za milosti, ktoré sme mohli prijať na tvoj príhovor a orodovanie. Odprosujeme ťa za nedostatok úcty  
a pozornosti, ako aj za ne­dokonalosti a slabosti v prejavoch nášho života.

**Nepoškvrnená Panna Mária Zázračnej medaily,** túžime po tvojej stálej prítomnosti a ochrane. Vypros nám, aby sme vždy cítili tvoju materinskú prítomnosť, ktorou nás privádzaš k Bohu a povzbudzuješ, aby sme v našej rodine žili v pokoji a jednote. Pociťujeme ľútosť v našich srdciach, ak sme to nedokázali vždy naplniť. Pomáhaj nám svojím orodovaním u svojho Syna,  
aby sme vždy verne a svedomito plnili predsavzatia a povinnosti nášho stavu.

**Mária, Matka milosrdenstva,** udeľ svoje materinské požehnanie nášmu rodinnému spoločenstvu; oroduj za naše deti, aby vzrastali v múdrosti a Božej milosti. Prihováraj sa za chorých, starých a všetkých členov našej rodiny.  
Daruj nám svoje srdce, ostávaj uprostred nás a sprevádzaj nás na ceste nášho životného povolania. Vyprosuj nám stálosť v dobrom a vytrvalosť v ťažkostiach života. Pomáhaj nám víťaziť v skúškach viery, aby sme sa za žiadnych okolností nezriekli svojej viery v Boha. Vyprosuj nám ducha pokánia, túžbu po obrátení, aby sme sa zriekli každého hriechu a zachovali si dušu i srdce čisté. Sprevádzaj všetky naše práce a námahy ako naša Matka a privádzaj nás k svojmu Synovi. Oroduj za nás, aby sme podľa slov tvojho Syna, nášho Pána Ježiša Krista, boli svetlom sveta a soľou zeme. Nech o nikom nezmýšľame a nehovoríme zle; nech sme svedkami Božej lásky a jeho kráľovstva uprostred ľudí tohto sveta, s ktorými sa denne stretávame.

**Mária – naša Matka a naša nádej,** chceme vždy ostať verní tebe,  
aby v tvojej prítomnosti uprostred nás, sme neustále nachádzali tvojho Syna, ktorého prosíme, aby nám – až sa naplní čas nášho pozemského putovania – pripravil miesto v nebeskom kráľovstve, v ktorom už ty – naša Matka – prebývaš ako Kráľovná neba i zeme.  Amen.

**„Bez hriechu počatá Panna Mária, oroduj za nás, ktorí sa k tebe utiekame.”**

(„Nihil obstat.“ prof. ThDr. Anton Adam, PhD.)